Likatsin 21 (Art. 21). Xataputsán xla talakgalhín lakgchán Pumakgamakgtayan Xakakapulhuwa chu makgtakgalhnanín nemá natatlawá ti kalima xawá takpuxkunima ixtatlawat ja'é tatlawan. xla tapatinkán.
Xatatlawán xla tapatín nak ixlakatinkán pumakgatanksanan lakgchán xla Pumakgamakgtayan Kakapulhuwa. Xatapakgsín nawán la nimá ix'akstukán tlan natatlawá tapatin nak ixlakatín putsaná mapakgsiná.|Xatawilit tapatin, ixtalakgxtapalikán xawá xatamakgapalan wakg ixlakán xawá watiyá xla putsaná mapakgsiná.|Lakgchán laklhkawaliná mapakgsiná kawaliní tapatin xlakata taxokgon xla laktsutapakgsin xawá xla makgtakgalhnanín, nemá watayá natalá xla taxokgotalakgalhin, tachín latá tipuxamakuchaxán horas usu maskujukán xlakata ixpulataman; kaj wa pala tsakatná ni'ixokgolh ixtaxokgotalakgalhin nemá walinika, lakgxtapalinikán ja'é chu tachín walikán nemá nilitawaká nikxni puxamakuchaxán horas.|Para xatsakatrná xla laktsutapagsin xla mapakgsinanín chu makgtagalhná litanú makgtayaná, usu chalhkatná, nilá mapatinikán ixtaxokgotalakgalhin liwaká latá kitalakastuka ixtaskgáw latá akgtúm chichiní.|Akxni wa' amá chalhkatnanín nemá nitatlajá, ixtaxokgotalakgalhín nemá nawalinikán ixlilakgaxokgon xla xalaktsutapakgsin xawá xla makgtakgalhná, nilá litawaká latá ixtalakxtúm xalipukit akgtúm chichiní.|Xapumakgamakgtayn Kakalakalhuwa tlan natalakpuwán nikulá tlan namtlanikán xlakata natlawá xla tapatin, latá lilakapastakkán lichiwinán tapakgsín.|Makgantaxtiná Lipulatamatni natlawá, ixtlanalitaxtun xla Xpulakkaxtlawakán Tapakgsit latá kitaxtú, lakgapaspalakán xtapakgsit xla xamakxtum makgatanksananín xatakgxtakgajni xala'alakatunu pulataman.|Xmakgtakgalhná Li'akapulhuwa wa' akgtúm litlawat nemá akxila Lipulatamatni, Ixkilhpulakni Lipulatamatni, Pulatamatni xawá Putapakgsin Laktsupulatamat, nemá lakgchán xalimakgtakgalhwilit xla talakgalhín; taputsán xawá tataxtukán xlakata makgantaxtikán, nachuná la tapatin xla lilakgaxokgon lata' wi nak tapakgsin, nak ixlakatakán nemá ja'é Limapakgsin wan. Ixtatlawankán xpukgantaxtuntachixkuwit xla xmakgtakgalhná li'akapulhuwa nali'akpuxkún ixlikilhtsukutkán xla talimakanajlit, xalikanajlat, tlawaní, tlanlitanut, lilakatankswa xawá talakgachixkuwit xla xlakgchanatkán tachixkuwit lakgapaspalakanít ja'é nak Limapakgsin.|Xpukgantaxtuntachixkuwit xla xmakgtakglhná li'akapulhuwa natalayachá xatachixkuwín, akslakawán xawá tlanlitanut. Xapumakgamakgtayan Kakapulhuwa xawá xapukgalhtuntachixkuwit xamakgtakgalhnanín xapulaktutu xamatixtumin mapakgsiná tlan akxtúm natalitlawa xlakata natamakgantaxtí ixlilakgchat xla xmakgtakgalhná li'akapulhuwa chu natakaxtlawá Xalakxtumtalakgnut Lilakgatumpulatamatni xla Xmakgtakgalhná Li'akapulhuwa, nemá chuné litakgokgé xalaktsú litachipaxni la je'é tawilana:|a) Malakxtumikán akxni kalaksakkán, xalitanut, talakkaxwilin, kanatawilat, talakkaxlatilhat, likaknit chu makanajlit xla tapakgtanunanín xla xmakgtalhná li'akapulhuwa. La skujkán chu tlawakán ja'é taskujut ixlitlawat Lipulatamatni, Ixkilhpulakni lipulatamatni, Lakatunupulatamatni chu putapakgsin laktsupulatamat nak ixputapakgtat latá tuku ixtakalakgchán.|b) Xatamalakatsukit xla lichipaxni xalilakgapaskán limakgnin xawá tachixkuwit xla xpukgantaxtuntachixkuwit xla xmakgtakgalhná li'akgapulhuwa. Nipala chatúm tachixkuwit tlan natanú nak xpukgantaxtunkantachixkuwit xla xmakgtakgalhná li'akapullhuwa pala nitlán kanawilikanít chu tatsokgwilin nak lakxtumitalakgnut.|c) Xatatlawan ixlakkaxlanalilatamat xakakapulhuwa nemá makgxkatsiní xatamakgapalan talakgalhin.|d) Nalakkaxtlawakán ixtapakgtnut pulataman nemá namakgtayaninán, la amá, nak xalali'án talaklhkan xla ixlakkaxlanalilatamat xla tamakxkatsinin talakgalhin nachuná la xla xpukgantaxtuntachixkuwit xla xmakgtakgalhná li'akapulhuwa.|e) Makxtumtamakin xalimakgtayan liputamatni xla xmakgtakgalhná li'akapulhuwa, latá xlilakgatúm liputamatni nakamaxkikán lakatunu pulantamatni xawá putapakgsin laktsupulatamat xlakata aná nakamaklakaskinkán nak ja'é lipumakgantaxtin.